CELEX: 
Language: hu
Date: 2017-10-03 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2016/1011 európai parlamenti és tanácsi rendeletnek a meglévő referenciamutatók megszüntetéséből vagy módosításából eredő hatás értékelésére vonatkozó feltételek meghatározása tekintetében történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A pénzügyi eszközökben és pénzügyi ügyletekben referenciamutatóként vagy a befektetési alapok teljesítményének méréséhez felhasznált indexekről szóló (EU) 2016/1011 rendelet (a továbbiakban: a referenciamutatókról szóló rendelet) a referenciamutatók pontosságának és integritásának biztosítása céljából létrehozza a pénzügyi eszközöknél, pénzügyi ügyletekben vagy befektetési alapoknál hivatkozott referenciamutatók európai uniós egységes keretét. A rendelet ezáltal hozzájárul a belső piac működéséhez, miközben a fogyasztók és befektetők védelmének magas szintjét is biztosítja.
            
            
               Ennek a felhatalmazáson alapuló rendeletnek a referenciamutatókról szóló rendelet 51. cikkében meghatározott opcionális felhatalmazás képezi az alapját. A szubszidiaritás kérdésével a referenciamutatókról szóló rendeletre vonatkozóan készített hatásvizsgálat foglalkozott.
            
            
               (2)AZ AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság megbízta az Európai Értékpapírpiaci Hatóságot (ESMA), hogy adjon számára szakvéleményt a referenciamutatókról szóló rendelethez kapcsolódó lehetséges felhatalmazáson alapuló jogi aktusokról. Az ESMA vonatkozó szakvéleményét 2016. november 10-én bocsátotta a Bizottság rendelkezésére. Szakvéleménye kidolgozása kapcsán az ESMA két nyilvános konzultációt szervezett: az egyik 2016. február–március között (51 közzétett válasz
                  1
               ), a másik pedig 2016 júniusában zajlott (33 közzétett válasz
                  2
               ). Az ESMA emellett egy nyilvános meghallgatást is tartott 2016. február 29-én. A Bizottság részt vett az ESMA által a szakvélemény kidolgozására felállított munkacsoport ülésein és a nyilvános meghallgatáson, továbbá a felhatalmazáson alapuló rendelet szövegezésénél figyelembe vette a konzultáció keretében adott válaszokat.
            
            
               Az ESMA által a szakvélemény tervezetéről folytatott konzultáció válaszadói összességében támogatták az ESMA megközelítését. Támogatták továbbá az ESMA azon javaslatát, hogy tegyék közzé az e felhatalmazáson alapuló jogi aktussal összhangban használható referenciamutatókat. Mindazonáltal a referenciamutatókról szóló rendelet 51. cikkében foglalt felhatalmazás nem engedélyezi az illetékes hatóságok számára a közzétételt. Ezt a javaslatot ezért nem foglalták bele a felhatalmazáson alapuló jogi aktusba.
            
            
               A válaszadók többsége egyetértett azzal, hogy a feltételek ESMA által javasolt listája ne legyen kimerítő jellegű, mivel nem lehet a vis maior vagy hasonló eseményeket esetlegesen kiváltó valamennyi feltételt előre jelezni. A válaszadók üdvözölték azt a javaslatot, hogy a feltételeket időben nem korlátoznák.
            
            
               Számos válaszadó úgy vélte, hogy a módszertan vagy a bemeneti adatok lényegesen eltérő referenciamutató-értéket eredményező megváltoztatására vonatkozó első feltétel túlságosan tág. Ezért az egyik preambulumbekezdés pontosítja, milyen jellegű változtatásokat kell figyelembe venni.
            
            
               A Bizottság 2016-ban és 2017 első negyedévében különböző érdekelt felekkel folytatott kétoldalú találkozókat a felhatalmazáson alapuló jogi aktusok megvitatása céljából. A Bizottság emellett két találkozót tartott az érintett szakértői csoporttal, mely találkozók során a tagállami pénzügyminisztériumok és felügyeleti hatóságok szakértőivel, valamint az Európai Parlament és az ESMA megfigyelőivel a felhatalmazás által érintett intézkedéseket vitatták meg.
            
            
               A Bizottság a 2017. június 22-től 2017. július 20-ig tartó belső szolgálatközi konzultációt követően felkérte a nyilvánosságot, hogy adjon visszajelzést az (EU) 2016/1011 rendeletet kiegészítő felhatalmazáson alapuló bizottsági rendeletek tervezetéről. Ehhez a felhatalmazáson alapuló jogi aktushoz nem érkeztek észrevételek.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ez a felhatalmazáson alapuló rendelet meghatározza azon feltételek nem kimerítő jellegű listáját, amelyeket a nemzeti illetékes hatóságnak figyelembe kell vennie annak mérlegelésekor, hogy engedélyezze-e az Unióban egy olyan meglévő referenciamutató használatát, amely nem felel meg a referenciamutatókról szóló rendelet követelményeinek.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2017.10.3.)
            
            
               az (EU) 2016/1011 európai parlamenti és tanácsi rendeletnek a meglévő referenciamutatók megszüntetéséből vagy módosításából eredő hatás értékelésére vonatkozó feltételek meghatározása tekintetében történő kiegészítéséről
            
            
               (EGT-vonatkozású szöveg)
            
            
               AZ EURÓPAI BIZOTTSÁG
            
            
               tekintettel az Európai Unió működéséről szóló szerződésre,
            
         
         
            
               tekintettel a pénzügyi eszközökben és pénzügyi ügyletekben referenciamutatóként vagy a befektetési alapok teljesítményének méréséhez felhasznált indexekről, valamint a 2008/48/EK és a 2014/17/EU irányelv, továbbá az 596/2014/EU rendelet módosításáról szóló, 2016. június 8-i (EU) 2016/1011 európai parlamenti és tanácsi rendeletre
                  3
                és különösen annak 51. cikke (6) bekezdésére,
            
            
               mivel:
            
            
               (1)Annak biztosításához, hogy az illetékes hatóságok egységesen alkalmazzák az (EU) 2016/1011 rendelet 51. cikkének (4) bekezdését, indokolt részletesen meghatározni, hogy az illetékes hatóságok mely feltételek fennállása esetén állapíthatják meg azt, hogy a meglévő referenciamutató megszüntetése vagy megváltoztatása vis maior eseményt eredményezne vagy ellehetetlenítené, illetőleg más módon sértené egy meglévő referenciamutatóra hivatkozó pénzügyi ügylet vagy pénzügyi eszköz feltételeit vagy egy befektetési alap szabályzatát.
            
            
               (2)Ez különösen a vis maior események kapcsán fontos, mivel a fogalom értelmezése a tagállamokban eltérő.
            
            
               (3)A referenciamutatóra hivatkozó pénzügyi ügylet vagy pénzügyi eszköz feltételei vagy egy befektetési alap szabályzata ellehetetlenülésének, illetőleg megsértésének az egyik legfőbb oka lehet egy jelentősen eltérő indexérték. Jelentősen eltérő értékeket eredményezhet az index idősorának váratlan megszakadása vagy az index volatilitásának megváltozott mértéke, amit viszont a referenciamutató előállításához használt módszertan vagy a referenciamutató kiszámításához használt bemeneti adatok megváltozása okozhat. Az illetékes hatóságoknak eseti alapon kell értékelniük az említett változások lehetséges hatásait, mivel a folyamatosság megszűnésének vagy az indexvolatilitás megváltozásának mértéke nagyrészt a referenciamutató jellegétől és a referenciamutatóra hivatkozó pénzügyi eszközök, pénzügyi ügyletek vagy befektetési alapok jellegétől függ.
            
            
               (4)A felhasznált bemeneti adatok típusának vagy az adatforrások megbízhatóságának megváltozása bizonyos felhasználási módok esetén befolyásolhatja a referenciamutató megfelelőségét. Az illetékes hatóságoknak ezért értékelniük kell, hogy az említett változások vis maior eseményt eredményezhetnek-e, vagy ellehetetleníthetik-e, illetőleg más módon sérthetik-e a szerződéses feltételeket.
            
            
               (5)A vis maior események bekövetkezése, a szerződéses feltételek meghiúsulása vagy egyéb megsértése kevésbé valószínű, ha létezik egy elfogadható helyettesítő referenciamutató vagy a vonatkozó dokumentumokban legalább a helyettesítő referenciamutató kiválasztására vonatkozó eljárást rögzítik.
            
            
               (6)A különleges piacokat mérő indexek jelentős mértékben függhetnek az indexszolgáltató hírnevétől, döntésétől vagy szakértelmétől. Az illetékes hatóságoknak ezért értékelniük kell, hogy az említett körülmények között az indexszolgáltató megváltozása eredményezhet-e vis maior eseményt, illetőleg a szerződéses feltételek ellehetetlenítését vagy más módon történő megsértését,
            
            
               ELFOGADTA EZT A RENDELETET:
            
            
               1. cikk
                  Az értékelés feltételei
            
            
               (1)Az (EU) 2016/1011 rendelet 51. cikke (4) bekezdésének alkalmazásában az illetékes hatóság a következő feltételeket veszi figyelembe annak értékelésekor, hogy az említett rendelet követelményeinek meg nem felelő referenciamutató megszüntetése vagy megváltoztatása vis maior esetet eredményezne-e vagy ellehetetlenítené-e, illetőleg más módon sértené-e a referenciamutatóra hivatkozó pénzügyi ügyletnek vagy pénzügyi eszköznek a feltételeit vagy egy befektetési alap szabályzatát:
            
            
               a)a referenciamutató megváltoztatása a bemeneti adatok jellegének, a szóban forgó adatok meghatározásához használt módszertannak, magának az adatgyűjtési folyamatnak vagy a referenciamutató-előállítás más elemeinek a lényeges megváltoztatását tenné szükségessé, ami azzal járna, hogy a referenciamutató értéke jelentősen megváltozik;
            
            
               b)a bemeneti adatok vagy az említett adatok meghatározásához használt módszertan jellegének abból a célból történő megváltoztatása, hogy a referenciamutató megfeleljen az (EU) 2016/1011 rendeletnek, aláásná a referenciamutatónak az általa mérni hivatott piac vagy gazdasági valóság tekintetében fennálló reprezentativitását, ami végső soron a referenciamutató jellegének megváltozását eredményezné;
            
            
               c)nincs az (EU) 2016/1011 rendelet követelményeinek meg nem felelő referenciamutatót helyettesítő más olyan referenciamutató, amely:
            
            
               i.megfelel az (EU) 2016/1011 rendelet követelményeinek;
            
            
               ii.ugyanazt a piacot vagy ugyanazt a gazdasági valóságot méri;
            
            
               iii.megtalálható az (EU) 2016/1011 rendelet 36. cikkében említett, nyilvánosan hozzáférhető nyilvántartásban vagy az említett nyilvántartásban szereplő referenciamutató-kezelő állítja elő;
            
            
               d)a referenciamutatóra hivatkozó meglévő pénzügyi eszközök, pénzügyi ügyletek vagy befektetési alapok és az ezekhez kapcsolódó dokumentumok nem rendelkeznek helyettesítő referenciamutatóról vagy nem tartalmaznak a helyettesítő referenciamutató meghatározására vonatkozó szabályokat vagy egyéb megfelelő vészhelyzeti intézkedést;
            
            
               e)a referenciamutató egyik referenciamutató-kezelőtől egy másik referenciamutató-kezelőhöz való áthelyezése a referenciamutató jelentős megváltozásával járna.
            
            
               (2)Az (1) bekezdésben meghatározott feltételeket eseti alapon kell alkalmazni.
            
         
         
            
               2. cikk
                  Hatálybalépés
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2017.10.3.-én.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  HL L 171., 2016.6.29., 1. o.